**Regionálna pomoc**

**Kontrolný zoznam v prípade pomoci poskytnutej podľa všeobecného nariadenia o skupinových výnimkách z roku 2014 (nariadenie č. 651/2014 zmenené nariadením 2021/1237)**

Ako prvé skontrolujte spoločné ustanovenia všeobecného nariadenia o skupinových výnimkách (články 1 – 12). Potom skontrolujte osobitné ustanovenia uvedené v oddieloch, ktoré nasledujú po oddiele A.

**A. Spoločné ustanovenia o uplatňovaní**

|  |  |
| --- | --- |
| **Všeobecné podmienky zlučiteľnosti** | **Kontrola zlučiteľnosti (OK?)** |
| **Článok 1** |  |
| **Článok 1 – Vylúčenie určitých činností a pomoci presahujúcej určitú sumu (odsek 2)** |  |
| **Neuplatňuje sa** na:   1. schémy regionálnej pomoci (s výnimkou článku 15) s priemerným ročným rozpočtom na štátnu pomoc presahujúcim 150 miliónov EUR, a to od uplynutia šiestich mesiacov od nadobudnutia ich účinnosti (toto nariadenie sa môže naďalej uplatňovať na ktorúkoľvek z týchto schém pomoci na dlhšie obdobie po tom, ako sa posúdi príslušný plán hodnotenia notifikovaný Komisii členským štátom, a to do 20 pracovných dní od nadobudnutia účinnosti schémy). Ak Komisia uplatňovanie tohto nariadenia v súvislosti s takýmito schémami už predĺžila nad rámec pôvodných šiestich mesiacov, členské štáty sa môžu na základe výnimky rozhodnúť predĺžiť regionálnu pomoc poskytnutú podľa tohto nariadenia až do konca obdobia platnosti príslušných máp regionálnej pomoci; 2. akékoľvek zmeny vyššie uvedených schém iné než zmeny, ktoré nemôžu ovplyvniť zlučiteľnosť schémy pomoci podľa tohto nariadenia alebo nemôžu výrazným spôsobom ovplyvniť obsah schváleného plánu hodnotenia; 3. pomoc na činnosti súvisiace s **vývozom**; 4. pomoc, ktorá je **podmienená uprednostňovaním používania domáceho** tovaru pred tovarom dovážaným. |
| **Článok 1 ods. 3 a článok 13 – Vylúčenie určitých odvetví** |  |
| **Neuplatňuje sa** na:   1. odvetvie rybolovu a akvakultúry\* (podľa nariadenia č. 1379/2013) s výnimkou regionálnej investičnej pomoci v najvzdialenejších regiónoch a schém regionálnej prevádzkovej pomoci; 2. odvetvie poľnohospodárskej prvovýroby\* s výnimkou regionálnej investičnej pomoci v najvzdialenejších regiónoch a schém regionálnej prevádzkovej pomoci; 3. spracovanie a marketing poľnohospodárskych výrobkov\*, ak je výška pomoci stanovená na základe ceny alebo množstva takýchto výrobkov kúpených od prvovýrobcov alebo umiestnených na trh príslušnými podnikmi alebo ak je pomoc podmienená tým, že má byť čiastočne alebo úplne postúpená prvovýrobcom; 4. pomoc na uľahčenie zatvorenia uhoľných baní neschopných konkurencie (rozhodnutie Rady 2010/787).   \* *Ak podnik pôsobí aj v odvetviach patriacich do rozsahu pôsobnosti tohto nariadenia, toto nariadenie sa uplatňuje na pomoc poskytovanú v súvislosti s týmito odvetviami pod podmienkou, že členský štát zabezpečí, aby sa z poskytnutej pomoci nepodporovali činnosti vykonávané vo vylúčených odvetviach.*  Článok 13: regionálna pomoc **sa neuplatňuje** predovšetkým na:   1. oceliarske odvetvie, odvetvie ťažby uhlia, odvetvie lodného staviteľstva ani odvetvie synergických vlákien; 2. odvetvie dopravy a súvisiacu infraštruktúru a odvetvie výroby, distribúcie a infraštruktúry energie s výnimkou regionálnej investičnej pomoci v najvzdialenejších regiónoch a schém regionálnej prevádzkovej pomoci; 3. schémy zamerané na obmedzený počet osobitných odvetví hospodárskej činnosti (aktivity v oblasti cestovného ruchu, širokopásmové infraštruktúry alebo spracovanie a marketing poľnohospodárskych výrobkov **sa nepovažujú za takéto osobitné odvetvia**); 4. prevádzkovú pomoc poskytnutú podnikom, ktorých hlavná činnosť patrí do oddielu K „Finančné a poisťovacie činnosti“ klasifikácie NACE Rev. 2, alebo podnikom, ktoré vykonávajú činnosti v rámci skupiny a ktorých hlavná činnosť patrí do triedy 70.10 „Vedenie firiem“ alebo triedy 70.22 „Poradenské služby v oblasti podnikania a riadenia“ NACE Rev.2. |
| **Článok 1 – Vylúčenie podnikov dotknutých pravidlom podľa rozhodnutia vo veci Deggendorf (odsek 4)** |  |
| **Neuplatňuje sa** na:   1. schémy pomoci, ktoré výslovne nevylučujú vyplatenie individuálnej pomoci/ 2. pomoci *ad hoc*, ktorú poskytol ten istý členský štát v prospech podniku, voči ktorému sa nárokuje vrátenie pomoci na základe predchádzajúceho rozhodnutia Komisie, ktorým sa pomoc poskytnutá tým istým členským štátom vyhlasuje za neoprávnenú a nezlučiteľnú s vnútorným trhom. |
| **Článok 1 – Vylúčenie podnikov v ťažkostiach (odsek 4)** |  |
| **Neuplatňuje sa** na pomoc pre podniky v ťažkostiach  – **výnimka**: článok 16 (Regionálna pomoc na rozvoj miest) a schémy regionálnej prevádzkovej pomoci za predpokladu, že v rámci týchto schém podniky v ťažkostiach nie sú zvýhodnené oproti iným podnikom,  – **odchylne od uvedeného**: toto nariadenie sa uplatňuje na podniky, ktoré k 31. decembru 2019 neboli v ťažkostiach, ale stali sa podnikmi v ťažkostiach počas obdobia od 1. januára 2020 do 31. decembra 2021. |
| **Článok 1 – Vylúčenie opatrení pomoci porušujúcich právne predpisy Únie (odsek 5)** |  |
| **Neuplatňuje sa** na:  opatrenia štátnej pomoci, ktorých samotný obsah, podmienky s nimi spojené alebo ich metóda financovania predstavujú neoddeliteľné porušenie právnych predpisov Únie, a to najmä:   1. povinnosť príjemcu mať hlavné sídlo alebo byť usadený predovšetkým v príslušnom členskom štáte. Povoľuje sa požiadavka, aby mal príjemca v čase vyplatenia pomoci prevádzkareň alebo pobočku v členskom štáte poskytujúcom pomoc; 2. povinnosť používať domáce výrobky alebo služby; 3. obmedzenie možnosti príjemcov využívať výsledky výskumu, vývoja a inovácií v iných členských štátoch. |
| **Článok 4 – Jednotlivé stropy vymedzujúce notifikačnú povinnosť** |  |
| **Neuplatňuje sa** na pomoc, ktorá presahuje:   * regionálnu investičnú pomoc: „upravená výška pomoci“ vypočítaná v súlade s mechanizmom vymedzeným v článku 2 bode 20 pre investíciu s oprávnenými nákladmi vo výške 100 miliónov EUR, * regionálnu pomoc na rozvoj miest vo výške 20 miliónov EUR, ako sa stanovuje v článku 16 ods. 3.   Stropy **sa nesmú** obchádzať umelým rozdeľovaním schém pomoci alebo projektov pomoci. |  |
| **Článok 5 – Transparentnosť pomoci** |  |
| Uplatňuje sa **len** na transparentnú pomoc, pričom za transparentné sa považujú:   * granty a bonifikácia úrokov, * úvery (ak sa ekvivalent hrubého grantu pomoci vypočítal na základe referenčnej sadzby platnej v čase poskytnutia grantu), * záruky (ekvivalent hrubého grantu sa vypočítal na základe poplatkov podľa pravidla bezpečného prístavu stanovených v oznámení Komisie   alebo  ekvivalent hrubého grantu bol pred začatím uplatňovania opatrenia schválený na základe oznámenia Komisie o zárukách a schválená metodika výpočtu výslovne upravuje druh záruky a druh príslušnej transakcie v kontexte uplatňovania všeobecného nariadenia o skupinových výnimkách),   * daňové zvýhodnenie (ak je stanovená horná hranica, ktorou sa zabezpečí, že nedôjde k prekročeniu stropu), * regionálna pomoc na rozvoj miest (ak sú splnené podmienky stanovené v článku 16),   ea) pomoc podnikom pri ich účasti na projektoch Európskej územnej spolupráce podľa článku 20a, ak stanovuje obmedzenie zabezpečujúce, aby sa neprekročila uplatniteľná prahová hodnota stanovená v článku 20a,   * pomoc vo forme vratných preddavkov, ak celková nominálna výška vratného preddavku nepresahuje stropy uplatniteľné v súlade s týmto nariadením alebo ak metodika na výpočet ekvivalentu hrubého grantu vratného preddavku bola pred začatím uplatňovania opatrenia akceptovaná v nadväznosti na jej notifikáciu Komisii, * pomoc vo forme predaja alebo lízingu hmotných aktív pod úrovňou trhových sadzieb, ak je hodnota stanovená na základe nezávislého odhadu pred transakciou alebo na základe odkazu na verejne dostupnú, pravidelne aktualizovanú a všeobecne akceptovanú referenčnú hodnotu. |  |
| **Článok 6 – Stimulačný účinok** |  |
| Pomoc môže byť oslobodená od notifikačnej povinnosti len vtedy, ak je prítomný stimulačný účinok:   * **Príjemca predložil členskému štátu písomnú žiadosť o pomoc pred začatím práce** na projekte alebo činnosti, ktorá obsahuje aspoň tieto informácie:   a) názov a veľkosť podniku;  b) opis projektu vrátane dátumov jeho začatia a ukončenia;  c) miesto projektu;  d) zoznam nákladov na projekt;  e) typ pomoci (grant, úver, záruka, vratný preddavok, kapitálová injekcia alebo iný typ) a výška verejných financií potrebných na projekt.   * **Pomoc *ad hoc* poskytnutá veľkým podnikom**: okrem hore uvedených prvkov členský štát pred poskytnutím pomoci overil, že príjemca poskytol dokumentáciu preukazujúcu existenciu jednej alebo viacerých z týchto skutočností:  1. ak ide o regionálnu investičnú pomoc, že sa realizuje projekt, ktorý by sa v prípade neposkytnutia pomoci v dotknutej oblasti neuskutočnil alebo by v dotknutej oblasti nebol pre príjemcu dostatočne ziskový; 2. vo všetkých ostatných prípadoch, ak existuje:  * podstatné zväčšenie rozsahu pôsobnosti projektu/činnosti v dôsledku pomoci, * alebo podstatné zvýšenie celkovej sumy vynaloženej príjemcom na projekt/činnosť v dôsledku pomoci, * alebo podstatné urýchlenie dokončenia daného projektu/činnosti.   🡪**Výnimky**   * **V prípade daňového zvýhodnenia sa podmienka stimulačného účinku považuje za splnenú, ak:**  1. opatrenie vytvára nárok na pomoc v súlade s objektívnymi kritériami a bez ďalšieho uplatnenia diskrečnej právomoci členského štátu a 2. opatrenie bolo schválené a nadobudlo účinnosť pred začatím práce na podporovanom projekte alebo pred začatím podporovanej činnosti, s výnimkou prípadu následných fiškálnych schém, ak sa na danú činnosť vzťahovali už predchádzajúce schémy vo forme daňového zvýhodnenia.  * **V prípade regionálnej prevádzkovej pomoci a regionálnej pomoci na rozvoj miest** sa podmienka stimulačného účinku považuje za splnenú, ak sú splnené príslušné podmienky stanovené v článkoch 15 a 16. |  |
| **Článok 7 – Oprávnené náklady** |  |
| **Na účely výpočtu intenzity pomoci:**   * Na výpočet sa použijú číselné údaje pred odpočítaním dane alebo iných poplatkov. Výška oprávnených nákladov sa môže vypočítať v súlade s možnosťami zjednodušeného vykazovania nákladov (nariadenie č. 1303/2013 alebo nariadenie 2021/1060) podľa toho, ktoré sa na ne vzťahuje, za predpokladu, že operácia je aspoň čiastočne financovaná z niektorého fondu Únie, takže je možné použiť uvedené možnosti zjednodušeného vykazovania nákladov, a že predmetná kategória nákladov je oprávnená podľa príslušného ustanovenia o oslobodení od notifikačnej povinnosti. * Pomoc sa poskytuje inou formou než formou grantu, pričom výška pomoci sa rovná ekvivalentu hrubého grantu pomoci. * Pomoc splatná v budúcnosti vrátane pomoci splatnej v niekoľkých splátkach sa diskontuje na jej hodnotu v čase poskytnutia. Oprávnené náklady sa takisto diskontujú na ich hodnotu v čase poskytnutia pomoci. Diskontná úroková sadzba je sadzba, ktorá sa uplatňovala v čase poskytnutia pomoci. * Ak je pomoc poskytnutá vo forme vratných preddavkov, ktoré sú pri absencii prijatej metodiky výpočtu ich ekvivalentu hrubého grantu vyjadrené ako percento oprávnených nákladov, a ak opatrenie stanovuje, že v prípade úspešného výsledku projektu stanoveného na základe primeranej a prezieravej hypotézy budú preddavky splatené s úrokovou sadzbou, ktorá sa prinajmenšom rovná diskontnej sadzbe uplatňovanej v čase poskytnutia pomoci, maximálna intenzita pomoci sa môže zvýšiť o 10 percentuálnych bodov. * Ak sa regionálna pomoc poskytuje vo forme vratných preddavkov, maximálna intenzita pomoci stanovená v mape regionálnej pomoci platnej v čase poskytnutia pomoci sa nesmie zvýšiť.   **Oprávnené náklady a dokumentácia:**   * Oprávnené náklady doložené prehľadnými, konkrétnymi a aktuálnymi dokumentmi. * Výška oprávnených nákladov sa môže vypočítať v súlade s možnosťami zjednodušeného vykazovania nákladov stanovenými v nariadení (EÚ) č. 1303/2013 za predpokladu, že operácia je aspoň čiastočne financovaná z niektorého fondu Únie, takže je možné použiť uvedené možnosti zjednodušeného vykazovania nákladov, a že predmetná kategória nákladov je oprávnená podľa príslušného ustanovenia o oslobodení od notifikačnej povinnosti. |  |
| **Článok 8 – Kumulácia** |  |
| * Pri zisťovaní toho, či sa dodržiavajú stropy vymedzujúce notifikačnú povinnosť a maximálne intenzity pomoci, sa zohľadňuje **celková výška** pomoci (odsek 1). * **Ak sa financovanie zo strany Únie** (ktoré nie je pod kontrolou členského štátu) kombinuje so štátnou pomocou, tak sa pri zisťovaní toho, či sú dodržané stropy vymedzujúce notifikačnú povinnosť a maximálne intenzity pomoci alebo maximálna výška pomoci, zohľadňuje len táto štátna pomoc, za predpokladu, že celková suma verejného financovania poskytnutá vo vzťahu k tým istým oprávneným nákladom nepresahuje najvýhodnejšiu mieru financovania stanovenú v uplatniteľných pravidlách práva Únie (odsek 2). * Pomoc oslobodená od notifikačnej povinnosti sa môže kumulovať s akoukoľvek inou štátnou pomocou, ak sa poskytuje v súvislosti s **inými identifikovateľnými nákladmi** [odsek 3 písm. a)]. * Kumulácia pomoci oslobodenej od notifikačnej povinnosti s akoukoľvek inou pomocou v súvislosti s **tými istými** – čiastočne alebo úplne sa prekrývajúcimi – **oprávnenými nákladmi** nie je povolená, ak by sa v dôsledku toho prekročila najvyššia intenzita pomoci/výška pomoci uplatniteľná na túto pomoc [odsek 3 písm. b)][[1]](#footnote-1). * Štátna pomoc oslobodená od notifikačnej povinnosti všeobecným nariadením o skupinových výnimkách sa v súvislosti s tými istými oprávnenými nákladmi nesmie kumulovať so žiadnou pomocou ***de minimis***, ak by takáto kumulácia mala za následok intenzitu pomoci presahujúcu intenzitu pomoci stanovenú v kapitole III všeobecného nariadenia o skupinových výnimkách (odsek 5). * Odchylne od predchádzajúcich ustanovení sa pri určovaní toho, či sú dodržané stropy regionálnej prevádzkovej pomoci v najvzdialenejších regiónoch v zmysle článku 15 ods. 4, zohľadňuje iba regionálna prevádzková pomoc v najvzdialenejších regiónoch poskytnutá podľa tohto nariadenia (odsek 6). |  |
| **Článok 9 – Uverejňovanie a informácie** |  |
| * Na súhrnnom webovom sídle týkajúcom sa štátnej pomoci na národnej alebo regionálnej úrovni sa uverejnia tieto informácie (odsek 1):   1. súhrnné informácie (pozri článok 11) v štandardizovanom formáte stanovenom v prílohe II alebo odkaz na prístup k nim;   2. plné znenie každého opatrenia pomoci (pozri článok 11) alebo odkaz na prístup k plnému zneniu;   3. informácie o každom poskytnutí individuálnej pomoci presahujúcej 500 000 EUR (pozri prílohu III) alebo v prípade príjemcov pôsobiacich v poľnohospodárskej prvovýrobe o každom poskytnutí individuálnej pomoci na takúto výrobu presahujúcej 60 000 EUR a v prípade príjemcov pôsobiacich v odvetví rybolovu a akvakultúry o každom poskytnutí individuálnej pomoci presahujúcej 30 000 EUR. * Pokiaľ ide o pomoc poskytnutú na projekty Európskej územnej spolupráce (článok 20), informácie uvedené v tomto odseku sa umiestnia na webové sídlo členského štátu, v ktorom sídli dotknutý riadiaci orgán, ako sa vymedzuje v článku 21 nariadenia Európskeho parlamentu a Rady (ES) č. 1299/2013 alebo v článku 45 nariadenia Európskeho parlamentu a Rady 2021/1059, podľa tohto, ktoré z nich sa uplatňuje. Alternatívne sa zúčastnené členské štáty môžu takisto rozhodnúť, že každý z nich poskytne na svojom webovom sídle informácie o opatreniach pomoci na svojom území. V prípade schém vo forme daňového zvýhodnenia a schém, na ktoré sa vzťahuje článok 16, sa podmienky stanovené v odseku 1 písm. c) tohto článku považujú za splnené, ak členské štáty uverejnia požadované informácie o sumách individuálnej pomoci v týchto rozpätiach (v mil. EUR) (odsek 2): * 0,03 – 0,5 (len v prípade rybolovu a akvakultúry), * 0,06 – 0,5 (len v prípade poľnohospodárskej prvovýroby), * 0,5 – 1, * 1 – 2, * 2 – 5, * 5 – 10, * 10 – 30 a * 30 a viac[[2]](#footnote-2). * Informácie uvedené v odseku 1 písm. c) sú štruktúrované a prístupné štandardizovaným spôsobom (pozri prílohu III) a umožňujú funkcie účinného vyhľadávania a sťahovania. Informácie uvedené v odseku 1 sa uverejňujú do 6 mesiacov odo dňa poskytnutia pomoci alebo v prípade pomoci vo forme daňového zvýhodnenia do 1 roka odo dňa, keď sa má vypracovať daňové priznanie, a sú dostupné aspoň 10 rokov od dátumu poskytnutia pomoci (odsek 4). * Členské štáty splnia ustanovenia tohto článku najneskôr do dvoch rokov od nadobudnutia účinnosti tohto nariadenia (odsek 6). |  |
| **Článok 11 – Podávanie správ (informačné hárky)** |  |
| * Komisii treba zaslať (odsek 1):  1. súhrnné informácie v štandardizovanom formáte stanovenom v prílohe II, spolu s odkazom poskytujúcim prístup k úplnému zneniu opatrenia vrátane jeho zmien, a to do 20 pracovných dní odo dňa, keď opatrenie nadobudlo účinnosť; 2. výročnú správu [nariadenie (ES) č. 794/2004] v elektronickej forme o uplatňovaní tohto nariadenia, ktorá obsahuje informácie uvedené v danom nariadení, a to za každý celý rok alebo každú časť roka, počas ktorého sa toto nariadenie uplatňuje. V prípade finančných produktov implementovaných členským štátom v rámci zložky InvestEU, za ktorú je zodpovedný členský štát, alebo národnou podpornou bankou konajúcou ako implementujúci partner alebo konajúcou ako finančný sprostredkovateľ v rámci InvestEU, sa táto povinnosť členského štátu považuje za splnenú, ak implementujúci partner poskytne Komisii výročné správy v súlade s príslušnými požiadavkami na podávanie správ stanovenými v dohode o záruke podpísanej medzi Komisiou a implementujúcim partnerom. |  |

**Pokiaľ ide o vymedzenie pojmov**: článok 2

**B. Osobitné ustanovenia týkajúce sa regionálnej pomoci**

|  |  |
| --- | --- |
| **Článok 14**  **Regionálna investičná pomoc** | **Kontrola zlučiteľnosti (OK?)** |
| * Zlučiteľná a oslobodená od notifikačnej povinnosti za predpokladu, že sú splnené všeobecné podmienky zlučiteľnosti a podmienky tohto článku (odsek 1). * **Pomoc sa poskytuje v podporovaných oblastiach (odsek 2).** * **Počiatočné investície** v oblastiach podľa článku 107 ods. 3 písm. a) bez ohľadu na veľkosť príjemcu; akákoľvek forma pomoci na počiatočné investície MSP v oblastiach podľa článku 107 ods. 3 písm. c); pomoc veľkým podnikom len na počiatočnú investíciu v prospech novej hospodárskej činnosti (odsek 3). * **Oprávnené náklady (odsek 4):**  1. hmotné a nehmotné aktíva; 2. mzdové náklady (v dôsledku počiatočnej investície) vypočítané za obdobie dvoch rokov; 3. kombinácia obidvoch predchádzajúcich písmen nepresahujúca výšku jedného alebo druhého písmena podľa toho, ktorá je vyššia.  * **Zachovanie investície v regióne najmenej** 5 rokov; v prípade MSP najmenej 3 roky (nebráni výmene zastaralého alebo pokazeného zariadenia alebo vybavenia, ak činnosť v regióne zostala zachovaná) (odsek 5). * **Nadobudnuté aktíva musia byť nové s výnimkou MSP** a nadobudnutia prevádzkarne (odsek 6). * **V prípade nákladov spojených s lízingom hmotných aktív** (odsek 6):  1. pozemky a budovy; prenájom musí pokračovať najmenej päť rokov (veľké podniky) alebo tri roky (MSP) po ukončení projektu; 2. zariadenia alebo stroje; prenájom má formu finančného lízingu; príjemca pomoci je povinný odkúpiť tieto aktíva po uplynutí prenájmu;  * nadobudnutie aktív v rámci počiatočnej investície alebo počiatočnej investície v prospech novej hospodárskej činnosti; iba náklady na nákup od tretích strán, ktoré nie sú v žiadnom vzťahu voči nadobúdateľovi, a za trhových podmienok. Ak bola pomoc na nadobudnutie aktív poskytnutá ešte pred ich zakúpením, tieto náklady sa odpočítajú od oprávnených nákladov. Ak rodinný príslušník pôvodného majiteľa alebo zamestnanec prevezme malý podnik, upustí sa od podmienky, že tieto aktíva musia byť nadobudnuté od tretích strán, ktoré nie sú v žiadnom vzťahu voči nadobúdateľovi. Nadobudnutie akcií: nepredstavuje počiatočnú investíciu. * **Zásadná zmena výrobného procesu v prípade veľkých podnikov**: * oprávnené náklady musia prevyšovať odpisy aktív počas predchádzajúcich troch fiškálnych rokov (odsek 7), * diverzifikácia existujúcej prevádzkarne: oprávnené náklady musia prevyšovať najmenej o 200 % účtovnú hodnotu (jeden rok pred začatím prác) znovupoužitých aktív (odsek 7). * **Náklady na nehmotné aktíva** sú oprávnené, ak sú tieto aktíva (odsek 8): * používané výlučne v prevádzkarni, ktorá je príjemcom pomoci, * odpisovateľné, * nakúpené za trhových podmienok od tretích strán, ktoré nie sú v žiadnom vzťahu voči nadobúdateľovi, * aktívami príjemcu pomoci, spojené s projektom, na ktorý bola poskytnutá pomoc, najmenej počas piatich rokov (v prípade MSP počas troch rokov), * v prípade veľkých podnikov: rešpektujú limit vo výške 50 % celkových oprávnených investičných nákladov počiatočnej investície. * **Oprávnené náklady vypočítané s použitím odhadovaných mzdových nákladov** (odsek 9): * investície: vedú k čistému nárastu počtu zamestnancov v porovnaní s predchádzajúcimi 12 mesiacmi (po odpočítaní zrušených pracovných miest), * každé pracovné miesto je obsadené do troch rokov od ukončenia prác; každé pracovné miesto vytvorené na základe investície sa v dotknutej oblasti zachová aspoň päť rokov od jeho prvého obsadenia (tri roky v prípade MSP), s výnimkou prípadu, keď pracovné miesto zaniklo medzi 1. januárom 2020 a 30. júnom 2021. * **Rozvoj širokopásmových sietí** (odsek 10): * iba v oblastiach, v ktorých neexistuje sieť rovnakej kategórie a v ktorých je nepravdepodobné, že sa do troch rokov od rozhodnutia o poskytnutí pomoci takáto sieť zavedie na základe komerčných podmienok, * prevádzkovateľ siete: ponúka aktívny a pasívny veľkoobchodný prístup za spravodlivých a nediskriminačných podmienok vrátane fyzického uvoľneného prístupu v prípade sietí NGA, * pomoc sa poskytuje na základe súťažného výberového konania. * **Výskumné infraštruktúry**: transparentný a nediskriminačný prístup k infraštruktúre (odsek 11). * **Intenzita pomoci**: nepresahuje maximálnu intenzitu pomoci stanovenú v mape regionálnej pomoci platnej v čase poskytnutia pomoci. V prípade kombinácie nákladov na aktíva a mzdových nákladov [odsek 4 písm. c)] intenzita pomoci nesmie prekročiť najvýhodnejšiu výšku vyplývajúcu z uplatnenia tejto intenzity pomoci v oblasti investičných nákladov alebo mzdových nákladov. V prípade veľkých investičných projektov výška pomoci nepresahuje upravenú výšku pomoci vypočítanú v súlade s článkom 2 bodom 20 (odsek 12). * **Jeden investičný projekt:** počiatočná investícia na inú investíciu, na ktorú bola poskytnutá pomoc; ten istý príjemca (na úrovni skupiny); do troch rokov od začatia prác v tom istom regióne úrovne NUTS 3; považovaná za súčasť jedného investičného projektu. V prípade veľkého investičného projektu celková výška pomoci nepresiahne upravenú výšku pomoci pre veľké investičné projekty (odsek 13). * **Príspevok príjemcu predstavuje minimálne** 25 % oprávnených nákladov. V prípade MSP investujúcich v najvzdialenejších regiónoch môže byť intenzita pomoci vyššia ako 75 %. Príjemca by mal poskytnúť zvyšnú časť príspevkov (odsek 14). * **Počiatočná investícia súvisiaca s projektmi Európskej územnej spolupráce** (nariadenie č. 1299/2013 alebo nariadenie 2021/1059); intenzita pomoci pre oblasť, v ktorej dochádza k počiatočnej investícii, sa uplatňuje na všetkých príjemcov zapojených do projektu. Ak sa počiatočná investícia uskutočňuje v dvoch alebo vo viacerých podporovaných oblastiach, maximálna intenzita pomoci je tá, ktorá sa uplatňuje v podporovanej oblasti, v ktorej sú najvyššie oprávnené náklady. V oblastiach podľa článku 107 ods. 3 písm. c) zmluvy sa toto ustanovenie uplatňuje na veľké podniky len vtedy, ak sa počiatočná investícia týka novej hospodárskej činnosti (odsek 15). * **Žiadne premiestnenie:** príjemca potvrdí, že v období dvoch rokov pred podaním žiadosti o pomoc neuskutočnil premiestnenie do prevádzkarne, v ktorej sa má uskutočniť počiatočná investícia, na ktorú sa pomoc žiada, a **zaviaže sa**, že tak neurobí ani do dvoch rokov od dokončenia počiatočnej investície, na ktorú sa pomoc žiada (odsek 16). * **V sektore rybolovu a akvakultúry** nemožno pomoc poskytnúť v prípade podnikov, ktoré sa dopustili jedného alebo viacerých porušení uvedených v článku 10 ods. 1 písm. a) až d) a článku 10 ods. 3 nariadenia (EÚ) č. 508/2014, ani v prípade operácií uvedených v článku 11 daného nariadenia (odsek 17). |  |

|  |  |
| --- | --- |
| **Článok 15**  **Regionálna prevádzková pomoc** | **Kontrola zlučiteľnosti (OK?)** |
| Zlučiteľná a oslobodená od notifikačnej povinnosti za predpokladu, že sú splnené všeobecné podmienky zlučiteľnosti a podmienky tohto článku (odsek 1). |  |
| **Oprávnené regióny** | |
| **Iba najvzdialenejšie regióny, riedko osídlené oblasti a veľmi riedko osídlené oblasti** (odsek 1) |  |
| **Oprávnené náklady podľa typu regiónu** | |
| **Riedko osídlené oblasti:** schémy kompenzujú dodatočné náklady na dopravu tovaru vyrobeného alebo ďalej spracúvaného v oprávnených oblastiach, ak sú splnené tieto podmienky **(odsek 2)**:   1. pomoc je objektívne kvantifikovateľná vopred (napr. na základe fixnej sumy, tonokilometrov alebo inej relevantnej jednotky); 2. dodatočné náklady na dopravu sa vypočítajú s použitím dopravných prostriedkov, ktoré vedú k najnižším nákladom na dopravu v rámci príslušného členského štátu.   Intenzita pomoci nesmie presiahnuť 100 % dodatočných nákladov na dopravu.  **Vo veľmi riedko osídlených oblastiach** musia schémy regionálnej prevádzkovej pomoci predchádzať vyľudňovaniu alebo ho znižovať, a to za týchto podmienok **(odsek 3)**:   1. príjemcovia vykonávajú svoju hospodársku činnosť v dotknutej oblasti; 2. ročná výška pomoci na jedného príjemcu v rámci všetkých schém prevádzkovej pomoci nepresahuje 20 % ročných nákladov práce, ktoré príjemcovi vznikli v dotknutej oblasti.   **V najvzdialenejších regiónoch** kompenzujú schémy prevádzkovej pomoci dodatočné prevádzkové náklady, ktoré vznikli v týchto regiónoch v priamom dôsledku jedného alebo viacerých trvalých znevýhodnení uvedených v článku 349 zmluvy, ak príjemcovia vykonávajú svoju hospodársku činnosť v najvzdialenejšom regióne za predpokladu, že ročná výška pomoci na jedného príjemcu v rámci všetkých schém prevádzkovej pomoci vykonávaných na základe tohto nariadenia nepresahuje jeden z týchto percentuálnych podielov **(odsek 4)**:   1. 35 % ročnej hrubej pridanej hodnoty vytvorenej príjemcom v dotknutom najvzdialenejšom regióne; 2. 40 % ročných nákladov práce, ktoré vznikli príjemcovi v dotknutom najvzdialenejšom regióne; 3. 30 % ročného obratu príjemcu, ktorý dosiahol v dotknutom najvzdialenejšom regióne. |  |

|  |  |
| --- | --- |
| **Článok 16**  **Regionálna pomoc na rozvoj miest** | **Kontrola zlučiteľnosti (OK?)** |
| * Zlučiteľná a oslobodená od notifikačnej povinnosti za predpokladu, že sú splnené všeobecné podmienky zlučiteľnosti a podmienky tohto článku (odsek 1). * **Kritériá, ktoré musia spĺňať projekty rozvoja miest (odsek 2)** * realizujú sa prostredníctvom fondov na rozvoj miest v podporovaných oblastiach, * sú spolufinancované z európskych štrukturálnych a investičných fondov, * podporujú „integrovanú stratégiu udržateľného rozvoja miest“. * **Celková investícia nepresiahne** 20 miliónov EUR (odsek 3). * **Náklady sú oprávnené, ak sú v súlade** s článkami 37 a 65 nariadenia (EÚ) č. 1303/2013 alebo článkami 67 a 68 nariadenia (EÚ) 2021/1060, podľa tohto, ktoré z nich sa uplatňuje (odsek 4). * **Forma pomoci**: kapitál, kvázi kapitál, úvery, záruky alebo ich kombinácia (odsek 5). * **Mobilizácia dodatočných investícií od súkromných** investorov na úrovni fondov alebo projektov: minimálne 30 % celkového financovania poskytnutého na projekt rozvoja miest (odsek 6). * **Investori**: poskytujú peňažné alebo materiálne (v trhovej hodnote) príspevky alebo ich kombináciu (odsek 7). * **Podmienky týkajúce sa opatrení na rozvoj miest** (odsek 8):  1. správcovia fondov: vyberajú sa na základe otvoreného, transparentného a nediskriminačného výberového konania; nesmie dochádzať k diskriminácii na základe ich miesta usadenia alebo zapísania v obchodnom registri; môže sa od nich vyžadovať, aby spĺňali vopred stanovené kritériá; 2. nezávislí súkromní investori: vyberajú sa na základe otvoreného, transparentného a nediskriminačného výberového konania; cieľom je dosiahnuť primeranú úroveň rozdelenia rizika a odmien; nerovnomerné rozdelenie zisku sa uprednostňuje pred ochranou pred znížením hodnoty (*downside protection*). V opačnom prípade spravodlivú mieru návratnosti stanoví vybraný nezávislý znalec (otvorené, transparentné a nediskriminačné výberové konanie); 3. v prípade nerovnomerného rozdelenia strát: prvá strata, ktorú na seba prevezme verejný investor, sa obmedzí na 25 % celkovej investície; 4. miera záruky pre súkromných investorov v rámci projektov rozvoja miest sa obmedzí na 80 %; celkové straty, ktoré na seba prevezme členský štát, sa obmedzia na 25 % príslušného portfólia krytého zárukou; 5. investori môžu byť zastúpení v riadiacich orgánoch fondu na rozvoj miest; 6. fond na rozvoj miest sa zriadi v súlade s uplatniteľnými právnymi predpismi; Členský štát zaistí vykonanie hĺbkovej analýzy s cieľom zabezpečiť investičnú stratégiu kvalitnú po obchodnej stránke na účely realizácie opatrenia pomoci na rozvoj miest.  * **Fondy na rozvoj miest spravované na komerčnom základe:** zabezpečia financovanie orientované na zisk. Ide o prípad, keď (odsek 9):  1. správcovia sú podľa zákona alebo na základe zmluvy povinní konať profesionálne; nesmie dochádzať k žiadnemu konfliktu záujmov; uplatňujú sa najlepšie postupy a regulačný dohľad; 2. odmena správcov je v súlade s praxou na trhu; sú vybraní na základe otvoreného, transparentného a nediskriminačného výberového konania a objektívnych podmienok účasti; 3. odmena správcov je viazaná na ich výkon alebo spoluinvestujú; 4. správcovia stanovia investičnú stratégiu, kritériá a časový harmonogram investícií; stanovia predbežnú finančnú životaschopnosť a očakávaný vplyv na rozvoj miest; 5. pre každú kapitálovú a kvázi kapitálovú investíciu existuje jasná a realistická stratégia vystúpenia.  * **Fond na rozvoj miest, ktorý poskytuje úvery alebo záruky projektom na rozvoj miest**; podmienky (odsek 10):  1. úvery: pri výpočte maximálnej výšky investície, ktorá nesmie presiahnuť 20 miliónov EUR (pozri odsek 3), sa zohľadňuje nominálna výška úveru; 2. záruky: pri výpočte maximálnej výšky investície, ktorá nesmie presiahnuť 20 miliónov EUR (pozri odsek 3), sa zohľadňuje nominálna výška príslušného úveru.  * Členský štát môže poveriť implementáciou opatrenia pomoci na rozvoj miest poverený subjekt (odsek 11). |  |

1. Pri určovaní súladu s ustanoveniami o kumulácii sa neberie do úvahy financovanie poskytnuté konečným príjemcom v rámci podpory z Fondu InvestEU podľa kapitoly III oddielu 16 ani náklady, na ktoré sa toto financovanie vzťahuje.

   Namiesto toho sa suma relevantná na určenie súladu s ustanoveniami o kumulácii vypočíta takto: najskôr sa od celkových oprávnených nákladov na projekt odpočíta nominálna suma financovania v rámci podpory z Fondu InvestEU, pričom sa získajú celkové zvyšné oprávnené náklady; následne sa vypočíta maximálna výška pomoci, a to tak, že príslušná najvyššia intenzita pomoci alebo výška pomoci sa uplatní len na celkové zvyšné oprávnené náklady.

   V prípade článkov, pri ktorých je strop vymedzujúci notifikačnú povinnosť vyjadrený ako maximálna výška pomoci, sa pri určovaní toho, či sa dodržiavajú stropy vymedzujúce notifikačnú povinnosť uvedené v článku 4, nezohľadňuje ani nominálna výška financovania poskytnutého konečným príjemcom s podporou z Fondu InvestEU.

   Alternatívne, v prípade úverov v prvom rade alebo záruk na úvery v prvom rade podporovaných z Fondu InvestEU podľa kapitoly III oddielu 16 sa ekvivalent hrubého grantu pomoci obsiahnutej v takýchto úveroch alebo zárukách poskytnutých konečným príjemcom môže vypočítať primerane podľa článku 5 ods. 2 písm. b) alebo c). Tento ekvivalent hrubého grantu pomoci sa môže v súlade s prvou vetou tohto písmena použiť na zabezpečenie toho, aby kumulácia s akoukoľvek inou pomocou na rovnaké identifikovateľné oprávnené náklady nemala za následok prekročenie najvyššej intenzity pomoci alebo výšky pomoci uplatniteľnej na pomoc podľa tohto nariadenia alebo príslušného stropu vymedzujúceho notifikačnú povinnosť podľa tohto nariadenia. [↑](#footnote-ref-1)
2. Ak finančný produkt implementoval členský štát v rámci zložky InvestEU, za ktorú je zodpovedný členský štát, alebo národná podporná banka konajúca ako implementujúci partner alebo konajúca ako finančný sprostredkovateľ v rámci InvestEU, členský štát má naďalej povinnosť zabezpečovať uverejňovanie informácií, ako sa stanovuje v odseku 1 prvom pododseku písm. c). Táto povinnosť sa však považuje za splnenú, ak implementujúci partner poskytne Komisii informácie stanovené v odseku 1 prvom pododseku písm. c) najneskôr do 30. júna roka nasledujúceho po finančnom roku, v ktorom bola pomoc poskytnutá, a ak je v dohode o záruke podpísanej medzi Komisiou a implementujúcim partnerom stanovená požiadavka poskytovať Komisii informácie uvedené v odseku 1 prvom pododseku písm. c) [↑](#footnote-ref-2)